המפקח על המחירים במשרד הבריאות, ודים פרמן, הודיע כי המחירים המרביים של תרופות המרשם בעלות הפטנט המפוקחות לפי חוק פיקוח על מצרכים ושירותים ירדו ב-1 בינואר 2019 בשיעור ממוצע של 6.9% לעומת המחיר הנוכחי.

לירידה זו תרם בעיקר שינוי במודל הפיקוח על מחירי תרופות מרשם אשר הוביל סגן שר הבריאות ח"כ יעקב ליצמן ושר האוצר ח"כ משה כחלון. כמו כן, תרמו לירידה השינויים בשיעור שערי החליפין.

חשוב לציין, כי מודל הפיקוח החדש מבחין בין תרופות מקור (ללא תחרות) ותרופות "גנריות"-ללא פטנט (עם תחרות). מטרת המודל הייתה לאפשר לאזרחי ישראל נגישות לתרופות יקרות אשר אין להן תחרות ובשל כך נמכרו במחיר גבוה. המודל גובש על מנת להוריד מחירים של תרופות אלו.

יחד עם זאת, מודל הפיקוח החדש הוריד את עומס הרגולציה מעל תרופות "גנריות" אשר מחירי המחירון שלהן אינו משקף את מחירן בשטח.

סגן שר הבריאות ח"כ ליצמן, בירך על המשך מגמת ההפחתה במחירי התרופות ואמר כי "זו בשורה חברתית חשובה שמקלה על אזרחי ישראל וציבור החולים''.

מנכ"ל משרד הבריאות, משה בר סימן טוב, אמר כי ''מחירי התרופות הם נושא בפיקוח ואנחנו שמחים לבשר לקראת פתיחת השנה האזרחית על הוזלה נוספת למטופלים''.